Ouma Toy vier 100ste | Netwerk24
Ouma Toy vier 100ste
Deur Lientjie Mentz 11 Julie 2019 06:01
Ouma Toy Theron en haar jongste agter-agter-kleinkind, Trompie Cilliers, wat ses weke oud was op haar 100ste verjaardag.Foto: Lientjie Mentz
Met die nostalgiese klank van ’n doedelsak op die agtergrond het familie Saterdag (06/07) fees gevier om ouma Toy Theron se 100ste verjaardag die vorige dag op 5 Julie te gedenk.
Margaretha Wilhelmiena Theron (néé Smit) is op 5 Julie 1919 in die Paarl gebore en bly die afgelope vyf jaar in die Rosenheim-aftreeoord in Fichardpark.
Sy het op die plaas Vondeling in die Agter-Paarl grootgeword en is in 1941 met Johan Carel Theron getroud.
Hulle het aanvanklik in die Calvinia-distrik geboer en later in die Koue Bokkeveld. Hulle het in 1957 na Kaapstad verhuis waar Ouma Toy by die psigiatriese afdeling van die Stikland-hospitaal gewerk het tot met haar aftrede. Oupa Johan is in 1979 oorlede. Ouma Toy het in 2014 na Bloemfontein verhuis om nader aan haar kinders te wees. Sy het vier kinders – drie seuns en ’n dogter, waarvan een seun oorlede is, nege kleinkinders, 18 agterkleinkinders en twee agter-agter-kleinkinders.